Tunneli Englannin kanavan alle
Tunneli Englannin kanavan alle.

Useiden englantilaisten insinörien mieliaatteita on ollut rakentaa Englannin ja Ranskan välille tunneli kanavan alatse, mutta valtiomiehet ja sotilaat eivät ole tätä tuumaa kannattaneet. Mitenkä hartaasti sitä haluttaneekin, toimeen sitä vaan ei saada. Sen osottivat jälleen keskustelut Englannin alihuoneessa kesäk. 5 p:nä. Sir E. Watkin pyysi toista kertaa luettavaksi tuota melkein joka istuntokausi palaavaa ehdotusta, että Englannin ja Ranskan välille saataisiin rakentaa merenalainen rautatie. Hän selitti, että ehdotuksella tarkoitettiin tällä kertaa ainoastaan luvan saantia koitostöiden jatkamiseksi; hallitus päättäköön sitten vastaisuudessa, rakennetaanko tunneli vai eikö. Kauppaviraston presidentti, sir Michael Hicks-Beach vaati hallituksen nimessä ehdotuksen hylkäämistä, koska tunnelin rakentaminen olisi oleva uusi vaara Englannille. Sitä paitsi olivat muka etevimmät tiedemiehet, sotilaat ja edusmiehet sitä vastustaneet; kaikki sen tuottamat edut olisivat mitättömät sen vahingon rinnalla, joka siitä syntyisi Englannin kaupan käynnille etäisen idän kanssa. Gladstone puolusti ehdotusta, väittäen naurettavaksi sitä pelkoa, että Englannille muka syntyisi vaara tuosta tunnelista. Ehdotuksen aikaansaajat eivät muuta halunneet kuin edistää kansain välistä liikettä. Paljoa suurempi oli hänen mielestänsä se, että Kanavan varrella olevain satamain lukua suurennetaan. Englanti on muka hyökännyt kymmenen kertaa useammin Ranskaan, kuin Ranska Englantiin. Brittiläiset sotajoukot ovat yksin ja yhdessä muiden kansain sotaväen kanssa ottaneet Parisin haltuunsa; jos siis jollakin maalla on syytä pelätä Kanavan alaisen tunnelin rakentamista, niin etupäässä toki Ranskalla, vaan ei Englannilla. - Gladstonen perusteet näyttävät tällä kertaa todella pätevämmiltä, kuin hallituksen. Äänestyksessä hylättiin ehdotus toisessa luennossa 234 äänellä 153 ääntä vastaan. Kymmenkunta konservativia äänesti ehdotuksen hyväksi yhdessä vastustuspuolueen kanssa.

[Lähde: Uusi Suometar 12.6.1890 sivu 3]

Anonyymi
Uusi Suometar
1890